b'\n_START_ARTICLE_\nTheodor Stuckenberg\n_START_PARAGRAPH_\nTheodor Jakob Koren Stuckenberg (18. januar 1835 i K\xc3\xb8benhavn \xe2\x80\x93 3. maj 1901 sammesteds) var en dansk arkitekt._NEWLINE_Han var s\xc3\xb8n af skorstensfejermester, premierl\xc3\xb8jtnant i Brandkorpset, Claus Heinrich August Stuckenberg (1808-1879) og Else Marie f. Schmidt. Efter endt skolegang var han i t\xc3\xb8mrerl\xc3\xa6re, blev svend og arbejdede som s\xc3\xa5dan, medens han bes\xc3\xb8gte Det tekniske Institut, hvorfra han i januar 1854 kom ind p\xc3\xa5 Kunstakademiet og rykkede 1857 op i arkitekturklassen; samtidig tegnede han hos N.S. Nebelong. I 1858 rejste han til Norge, hvor en st\xc3\xb8rre ildebrand i Christiania og byens udvidelse gav anledning til nybyggeri, hvori han deltog under bygningsinspekt\xc3\xb8r G. Bull._NEWLINE_Efter at han i 1860 var kommet tilbage, ind\xc2\xadkaldtes han til milit\xc3\xa6rtjenesten og l\xc3\xa5 i Rendsborg. Under felttoget i 1864 avancerede han til kondukt\xc3\xb8r i Ingeni\xc3\xb8rkorpset, og var under angrebet p\xc3\xa5 Dybb\xc3\xb8l i stadig virksomhed med vedligeholdelsen af den st\xc3\xa6rkt udsatte skanse nr. 2, og havde senere del i andre feltbygningsv\xc3\xa6rker p\xc3\xa5 Als og p\xc3\xa5 Fyn. Vinteren 1864\xe2\x80\x9465 studerede han atter ved Akademiet, fik januar 1865 tilladelse til afgang og bestod i 1867 den kunstneriske del af afgangspr\xc3\xb8ven, men da han ikke havde taget den under Den polytekniske L\xc3\xa6reanstalt henlagte videnskabelige del af pr\xc3\xb8ven, fik han ikke afgangsbevis._NEWLINE_I 1868 udstillede Stuckenberg et udkast til Frederikskirkens Omdannelse til et Monument for Frederik VII og hans Tid (Grundlovsmonument) og samtidig en model af monumentet i Rosenborg Br\xc3\xb8ndsal. Dette forslag, der gik ud p\xc3\xa5 at placere H.W. Bissens rytterstatue af kongen p\xc3\xa5 Marmorkirkens ruin vakte en del opsigt under finanslovsdebatten 1869-70. I 1869 var han kondukt\xc3\xb8r hos V.Th. Walther ved restaureringen af \xc3\x85rhus Domkirke._NEWLINE_Blandt hans selvst\xc3\xa6ndige arbejder kan n\xc3\xa6vnes det i 1872 opf\xc3\xb8rte, senere atter nedrevne "Kj\xc3\xb8benhavns Akvarium" p\xc3\xa5 Vesterbrogade 33 p\xc3\xa5 Vesterbro. I stuen fandtes et akvarium med seks fersk- og saltvandsbassiner omgivet af en arkade. Huset bar pr\xc3\xa6g af tidens begejstring for italiensk ren\xc3\xa6ssance. Efter to \xc3\xa5r ombyggedes huset af Christian L. Thuren til restaurant Elysium, og i 1877 blev hele anl\xc3\xa6gget revet ned._NEWLINE_En af hans ejendommeligste bygninger er den for etatsr\xc3\xa5d, departementschef P.T.J. Benzon-Buchwald i 1874 opf\xc3\xb8rte villa p\xc3\xa5 hj\xc3\xb8rnet af Platanvej og Vesterbrogade med sin store uden om beboelsen anlagte vinterhave (nedrevet 1938). I 1882 opf\xc3\xb8rte han den tekniske skole p\xc3\xa5 N\xc3\xb8rrevold i Nakskov (udvidet 1913) og i 1885 foretog han en l\xc3\xa6ngere udenlandsrejse i Europa._NEWLINE_Stuckenberg var i en lang \xc3\xa5rr\xc3\xa6kke tegnel\xc3\xa6rer, f\xc3\xb8rst ved Det tekniske Institut til 1876, ved kommuneskolerne til 1896, og fra 1873 ved de Massmannske S\xc3\xb8ndagsskoler._NEWLINE_Han er begravet p\xc3\xa5 Assistens Kirkeg\xc3\xa5rd.'